ANC sê opposisiepartye ‘oorreageer’ oor Nkandla-uitspraakGwede Mantashe. Argieffoto: Werner Beukes/SAPA Gwede Mantashe, die ANC se sekretaris-generaal, het kort nadat Zuma die nasie toegespreek het namens die ANC gereageer op die konstitusionele hof se uitspraak Donderdag. Mantashe het begin deur te sê die ANC verwelkom Zuma se verskoning en glo niemand het kwaadwillig opgetree nie. Volgens Mantashe is die saak met Zuma bespreek en het hy onderneem om te voldoen aan al 11 vereistes wat in die hofuitspraak uiteengesit is, onder meer om ŉ gedeelte van die staatsgeld wat aan nie-sekuriteitsopgraderings by sy private Nkandla-woning bestee is terug te betaal. Mantashe het die opposisiepartye gekap oor hul uitsprake dat Zuma uit sy amp verwyder moet word en gesê die ANC is nie verras oor die opposisie se “oorreaksie” nie. “Om te sê dat die ANC Zuma moet afdank is dieselfde as om te sê die ANC moet homself uitmekaarskeur. Dit is ons siening,” het hy gesê. “Ons gaan nie doen wat ander vir ons sê om te doen nie, maar wat ons dink gedoen moet word.” Mantashe het gesê ŉ vergadering sal Maandag met die lede van die ANC se nasionale uitvoerende komitee (NUK) gehou word, waarna hulle met die ANC se provinsiale leierskap in gesprek sal tree. “Daarna is ons bereid om met enige sektor van ons demokrasie, tradisionele leiers, alliansie-groepe van die party of enige ander groep wat kommer oor hierdie saak het in gesprek te tree,” het hy gesê. “Dit help nie dat ons nou emosioneel reageer nie. Ons moet deur die kwessies en uitdagings werk. Dit help nie ons staan in ons verskillende hoeke en skree op mekaar nie. Ons moet in gesprek tree,” het hy gesê. Zuma het vroeër die aand gesê dat hy die konstitusionele hof se uitspraak aanvaar en respekteer, maar dat hy nooit bedoel het om die grondwet te verontagsaam nie. Hy het gesê hy en sy kollegas “het baie uit die hofuitspraak geleer”.